Hannes se 'Sê groete vir ma' eersdaags aanlyn te sien | Maroela Media
Die akteur en aanbieder Hannes van Wyk se teaterstuk Sê groete vir Ma het gehore reeds 'n geruime tyd gaande. Dié stuk is eersdaags aanlyn te sien.
Van Wyk vertel dat hy graag die stuk meer toeganklik wou maak vir teaterliefhebbers op die platteland en kleiner dorpe wat nie gereeld die geleentheid kry om teaters te besoek nie.
"Ek wou dit ook graag toeganklik maak vir mense met gehoorgestremdheid en het besluit om 'n opsie te gee vir onderskrifte. Wanneer 'n mens bespreek, kan jy kies of jy met of sonder onderskrifte wil kyk.
"Daar was ook al in die verlede baie Engelse mense by my vertonings en ek wou dit ook toeganklik maak vir diegene wat nie Afrikaans magtig is nie," verduidelik Van Wyk, ook bekend as aanbieder van die kykNET-joernaalprogram Kwêla.
In Sê groete vir Ma vertolk Van Wyk die rol van Reghardt Roberts van Aswegen, 'n man wie se hele lewe, menswees en bestaan om die een vrou draai wat hom in die lewe gebring het – sy ma.
Die stuk vertel die storie van Reghardt se vormingsjare, 'n sensitiewe kind wat op 'n plaas moet grootword en die dinge van man-wees en man-word vinnig moet verstaan, sy pa, sy nie-so-slim broer Dewaldt, en sy veerpoothoender Knoop, wat hom van die dood geleer het en die pyn en vernedering van tiener-wees.
Dit is 'n drama waar die lag en die traan baie na aan mekaar loop: Die band tussen 'n ma en haar kind, hulle lewensreis saam, die pyn en onvermydelikheid van oudword en hoe ons soms ons grootste foute verdedig, omdat dit uit liefde gedoen is.
Sê groete vir Ma se teks is uit die pen van Desiré Gardner, ook 'n aktrise bekend vir haar rolle in sepies soos Binnelanders en Suidooster. Die ikoniese aktrise en regisseur Sandra Prinsloo behartig die regie.
"Dit was die eerste keer wat ek en Sandra só nou saamgewerk het. Dit was 'n plesier en ons het baie gelag. Sy ken die ervaring van eenmanvertonings net so goed en hoe om dit teatermatig te maak. Desiré se teks is só goed geskryf dat ons kon aandag gee aan die toneelspel en die subteks. Dit was dus vir my 'n wonderlike ervaring om saam met haar te werk. Ek glo sy sê dieselfde."
Sê groete vir Ma is vanaf Dinsdag 1 Desember om 09:00 tot Sondag 6 Desember om 23:45 aanlyn te sien. Kaartjies kos R110 en is hier beskikbaar.